Komission asetus (EY) N:o 1583/2002, annettu 5 päivänä syyskuuta 2002, Itävallan interventioelimen hallussa olevien 30600 viljatonnin myyntiin saattamisesta alennettuun hintaan Itävallan alueelle sijoittautuneille tulvavahingoista kärsineille tuottajille



Virallinen lehti nro L 239 , 06/09/2002 s. 0006 - 0007



Komission asetus (EY) N:o 1583/2002, annettu 5 päivänä syyskuuta 2002, Itävallan interventioelimen hallussa olevien 30600 viljatonnin myyntiin saattamisesta alennettuun hintaan Itävallan alueelle sijoittautuneille tulvavahingoista kärsineille tuottajille EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(1), sellaisena kuin se on viimeksi muutettuna asetuksella (EY) N:o 1666/2000(2), ja erityisesti sen 5 artiklan, sekä katsoo seuraavaa: (1) Itävallan rehuntuotanto on kärsinyt suuresti maan tietyillä alueilla elokuussa 2002 esiintyneiden tulvien johdosta. Tuottajia uhkaavat suuret tulonmenetykset, jos ne joutuvat myymään karjaa rehupulan takia. Siksi olisi toivottavaa löytää tilanteeseen väliaikaisratkaisuja. (2) Itävallan interventioelimellä on interventiovarastossa 30600 tonnia viljaa, jota voitaisiin myydä vahinkoja kärsineille tuottajille alennettuun hintaan, ja näin helpottaa tilannetta huomattavasti. (3) Koska viljaa myydään kiinteään alennettuun hintaan, on poikettava interventioelinten hallussaan pitämien viljojen myyntiin saattamisen menettelyistä ja edellytyksistä annetussa komission asetuksessa (ETY) N:o 2131/93(3), sellaisena kuin se on viimeksi muutettuna asetuksella (EY) N:o 1630/2000(4), vahvistetuista säännöksistä. Näiden viljojen myyntiä varten on annettava täydentäviä säännöksiä. (4) Koska Itävallan interventioelimen hallussa olevaa viljaa myydään alennettuun hintaan, on säädettävä tiukoista valvontatoimenpiteistä ja erityisesti täsmennettävä, kenellä on lupa ostaa tätä viljaa. (5) Tässä asetuksessa säädetyt toimenpiteet ovat viljan hallintokomitean lausunnon mukaiset, ON ANTANUT TÄMÄN ASETUKSEN: 1 artikla 1. Asetuksen (ETY) N:o 2131/93 säännöksistä poiketen Itävallan interventioelin saattaa myyntiin 5000 tonnia tavallista vehnää, 6700 tonnia ruista, 14400 tonnia ohraa ja 4500 tonnia maissia sellaisille Itävallan alueelle sijoittautuneille tuottajille, jotka kärsivät tulvavahingoista elokuussa 2002, tämän asetuksen säännösten mukaisesti. 2. Edellä 1 kohdassa tarkoitettu tavallinen vehnä saatetaan myyntiin, kun muut mainitut viljamäärät on myyty loppuun. 3. Edellä 1 kohdassa tarkoitettujen viljojen myyntihinnaksi vahvistetaan 50 euroa tonnilta tavaralle, joka toimitetaan varastointipaikasta kuljetusvälineeseen lastattuna. 2 artikla 1. Itävallan alueelle sijoittautuneiden tuottajien, joiden kansalliset viranomaiset ovat todenneet kärsineen tulvavahingoista, on jätettävä ostohakemus toimivaltaisille viranomaisille Itävallan viranomaisten määrittelemän määräajan kuluessa. Hakemuksessa on oltava seuraavat tiedot: a) hakijan nimi ja osoite; b) maininta vahinkoa kärsineistä lohkoista tai paikoista; c) tuhoutuneiden rehuviljelmien tai -varastojen tyyppi; d) haettavien viljojen määrä; e) maininta siitä, että hakija sitoutuu käyttämään viljat eläinten ruokintaan omalla tilallaan. 2. Itävallan viranomaiset päättävät perusteista, joilla määritellään tuottajien ostohakemusten enimmäismäärät. Perusteena voidaan käyttää rehutuotantoon tarkoitettujen pinta-alojen tai tuhoutuneiden rehuvarastojen määrää. 3. Jos haettavissa oleva kokonaismäärä ylittyy, Itävallan viranomaiset vahvistavat jakoperusteet. 3 artikla Muihin viljoihin kuin rukiiseen on sekoitettava vähintään 15 prosenttia ruista. 4 artikla 1. Itävallan interventioelin vahvistaa päivämäärän viljan haltuunottoa varten. Sen on tapahduttava viimeistään 28 päivänä helmikuuta 2003. 2. Itävallan interventioelimelle annetaan lupa kuljettaa vilja vahinkoa kärsineillä alueilla sijaitseviin siiloihin. 3. Kuljetuskustannukset katetaan yhteisön talousarviosta 10 euron keskimääräiseen määrään asti tonnilta, kun mukaan luetaan viljan siiloista poistamisesta lähtöpaikassa ja siiloihin siirtämisestä kohdepaikassa aiheutuvat kustannukset. 5 artikla 1. Edellä 1 artiklassa tarkoitetut viljat katsotaan interventiovarastoista poistetuiksi 30 päivänä syyskuuta 2002 riippumatta siitä, onko niitä noudettu vai ei. 2. Määrät, joita ei ole käytetty 28 päivään helmikuuta 2003 mennessä, merkitään interventiovarastojen kirjanpitoon 50 euron hintaisina tonnilta, josta vähennetään kiinteämääräiset varastosta poistamiskulut, 1 päivänä lokakuuta 2002. 6 artikla Itävallan viranomaisten on varmistettava tarvittavin valvontatoimenpitein, että tässä asetuksessa säädetty etuisuus kohdistuu yksinomaan Itävallan alueelle sijoittautuneisiin tulvavahingoista kärsineisiin tuottajiin. 7 artikla Itävallan viranomaisten on raportoitava komissiolle tässä asetuksessa tarkoitettujen viljojen myynnin etenemisestä viimeistään 30 päivänä kesäkuuta 2003. 8 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä syyskuuta 2002. Komission puolesta Franz Fischler Komission jäsen (1) EYVL L 181, 1.7.1992, s. 21. (2) EYVL L 193, 29.7.2000, s. 1. (3) EYVL L 191, 31.7.1993, s. 76. (4) EYVL L 187, 26.7.2000, s. 24.